祖雲達斯睇中 岩拉伯特有望重返意甲
2024年04月05日 22:08
東網電視
更多新聞短片
岩拉伯特在曼聯未受重用。(Getty Images)
曼聯今季向費倫天拿借用嘅蘇夫恩岩拉伯特,嚟到英超後表現未如理想,超級新星馬恩奧上位後,更食埋呢位摩洛哥國腳本來有限嘅上陣時間。據《米蘭體育報》報道,祖雲達斯正考慮夏天收購岩拉伯特,佢亦希望返到熟悉嘅意大利賽場證明自己。
岩拉伯特加盟曼聯後,喺英超只踢過7次正選,表現同佢喺卡塔爾世盃期間完全係兩個人,「紅魔鬼」絕乎肯定唔會將佢買斷。不過呢位摩洛哥中場以往效力費倫天拿同維羅納嘅表現,喺意大利仍有唔少支持,據報祖雲達斯就對佢有興趣,或用佢取代盛傳離隊嘅拉比奧特。
報道指祖雲達斯同費倫天拿關係友好,今季就曾外借巴西中場艾法美路畀費倫天拿,如果祖記決定採取行動,好大機會可以成事,但係報道亦指出,岩拉伯特唔係祖記唯一獵物,阿特蘭大嘅古普美拿斯係祖記嘅心頭好,岩拉伯特可以只係Plan B。